Megerősít szó jelentése a WikiSzótár.hu szótárban
Megerősít szó jelentése
megerősít (ige)
Hatást fokoz; még nagyobb fizikai változás okozására vagy elviselésére tesz képessé.
A rendszeres mozgás megerősíti a testet. A hordó farészeit megerősítik a fémgyűrűk.
Eredet [megerősít < meg- (igekötő) + erős + -ít (igeképző)]
1. Egy testrészének vagy egész testének erejét megnöveli egy személy, élőlény.
A rendszeres sportolás és a jó táplálkozás megerősíti a gyenge fiút. A súlyemelés megerősíti a kart.
2. Kívánt mértékben ellenállóvá tesz egy személyt, a személy szervezetét, illetve egyik szervét.
A C-vitamin megerősíti az ember szervezetét. A rendszeres testmozgás megerősíti a szívet.
3. Építményt megszilárdít úgy, hogy külső hatásoknak jobban ellenálljon.
Az épületet támaszfallal erősítik meg. A körfolyosót oszlopokkal erősítik meg a munkások.
4. Egy tárgy rögzítését megnöveli, amelyet lazán erősítettek a helyére, vagy ott időközben meglazult.
Az asszony megerősíti a kabát gombjait, nehogy leszakadjanak. A kőműves megerősíti a falban kilazult téglákat.
5. További lehetőséget biztosít eszközben, felszerelésben, anyagi lehetőségben.
Az állomásfőnök két vasúti kocsival erősíti meg az induló szerelvényt a sok utas miatt. A teherautót egy pótkocsival erősítik meg, hogy el tudja vinni a szállítmányt.
6. Katonai: Építményt, védhető helyet katonai védelemre alkalmassá tesz, vagy még védhetőbbé alakít.
A várkapitány megerősíti a vár falait. A város körüli dombokon a katonaság megerősíti az állásait.
7. Katonai: Egy alakulat létszámát megnöveli, (katonai) felszereltségét javítja, és ezzel azt katonai bevetésre jobban felkészíti, sikerességét elősegíti.
Az ezredes megerősíti a laktanya őrségét. A parancsnok fegyverekkel megerősíti a rábízott csapatokat.
8. Átvitt értelemben: Újra szilárddá tesz egy bizonytalan állapotot, lazuló viszonyt, fennálló szervezetet.
Az őszinte hangú levélváltás megerősíti a barátságot. A fegyelem növelése megerősíti a csapat összetartását.
9. Átvitt értelemben: Hitelesebbé tesz egy ígéretet, fogadalmat, kijelentést.
Az igazgató írásban is megerősíti a szóbeli ígéretét. A katonatiszt fogadalmát aláírásával is megerősíti.
10. Átvitt értelemben: Bizonyosabbá tesz egy személyt egy még bizonytalan állásfoglalásban, véleményben.
Az egyre több bizonyíték megerősíti a nyomozó gyanúját. A kísérlet eredménye megerősíti a kutató elméletének helyességét.
11. Átvitt értelemben: Tényt, hírt, feltevést igazol.
A tanúvallomás megerősíti azt, amit a vádlott saját védelmére állít. A hivatalos kiadvány megerősíti az újságokban keringő hírt.
12. Átvitt értelemben: Véglegessé tesz egy kinevezést, választást, ítéletet, döntést azzal, hogy beleegyezően jóváhagyja, illetve állásában, tisztségben véglegesíti.
Az igazgató megerősíti az osztályvezető döntését. A felsőbb szintű bíróság megerősíti az alacsonyabb rangú ítéletét. Az államfő aláírásával megerősíti a tábornok kinevezését.
Megerősíti magát/szívét/lelkét – (lelkileg kellő mértékben felkészül egy nehéz feladat elvégzésére, nehéz körülmények közti helytállásra).
Lezárva 7K: 2013. február 17., 15:19
A lap eredeti címe: „https://wikiszotar.hu/index.php?title=Megerősít&oldid=181600”
A lap utolsó módosítása: 2013. február 18., 09:40